ROZHODNUTIE KOMISIE
z 2. augusta 2007
o nezaradení monokarbamiddihydrogensulfátu a dimetipinu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce tieto účinné látky
[oznámené pod číslom K(2007) 3646]
(Text s významom pre EHP)
(2007/553/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie prípravkov na ochranu rastlín obsahujúcich účinné látky, ktoré nie sú uvedené v prílohe I k tejto smernici a ktoré sú už na trhu dva roky po dátume oznámenia tejto smernice, zatiaľ čo sa uvedené látky v rámci pracovného programu postupne skúmajú, na trh.
(2)
V nariadeniach Komisie (ES) č. 451/2000 (2) a (ES) č. 1490/2002 (3) sa ustanovujú podrobné pravidlá na vykonávanie druhej a tretej etapy pracovného programu uvedeného v článku 8 ods. 2 smernice Rady 91/414/EHS.
(3)
Monokarbamiddihydrogensulfát a dimetipin sú látky uvedené v tretej fáze programu.
(4)
Jediní oznamovatelia v prípade monokarbamiddihydrogensulfátu a dimetipinu informovali 29. mája 2006 a 6. júla 2006 Komisiu o tom, že sa už nechcú viac zúčastňovať na pracovnom programe v prípade týchto účinných látok, a preto už nepredložia ďalšie informácie. V dôsledku toho by sa tieto látky nemali zaradiť do prílohy I k smernici 91/414/EHS.
(5)
Mali by sa prijať opatrenia na zabezpečenie odobratia existujúcich povolení udelených na prípravky na ochranu rastlín obsahujúce monokarbamiddihydrogensulfát a dimetipin v rámci stanovenej lehoty a na zabezpečenie toho, že tieto povolenia sa nebudú obnovovať a že sa na takéto výrobky nebudú udeľovať nové povolenia.
(6)
V prípade uvedených účinných látok, pre ktoré je lehota na predbežné oznámenie o odobratí povolení na prípravky na ochranu rastlín obsahujúcich takéto látky krátka, by sa malo obdobie určené na likvidáciu, skladovanie, uvádzanie na trh a používanie existujúcich zásob prípravkov obmedziť maximálne na 12 mesiacov, aby sa mohli existujúce zásoby využiť maximálne v jednom ďalšom vegetačnom období. V prípadoch, keď sa poskytne dlhšia lehota na predbežné oznámenie, môže sa táto lehota skrátiť tak, aby uplynula na konci vegetačného obdobia.
(7)
Týmto rozhodnutím nie je ovplyvnené predkladanie žiadostí, pokiaľ ide o monokarbamiddihydrogensulfát a dimetipin, v súlade s ustanoveniami článku 6 ods. 2 smernice 91/414/EHS v súvislosti s jeho možným zaradením do prílohy I k tejto smernici.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Monokarbamiddihydrogensulfát a dimetipin sa nezaraďujú do prílohy I k smernici 91/414/EHS.
Článok 2
Členské štáty zabezpečujú, aby sa:
a)
povolenia na prípravky na ochranu rastlín obsahujúce monokarbamiddihydrogensulfát a dimetipin odobrali do 2. februára 2008;
b)
od 6. augusta 2007 neudelili ani neobnovili žiadne povolenia na prípravky na ochranu rastlín obsahujúce monokarbamiddihydrogensulfát a dimetipin v zmysle výnimky ustanovenej v článku 8 ods. 2 smernice 91/414/EHS.
Článok 3
Každé tolerančné obdobie udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 2. februára 2009.
Článok 4
Toto rozhodnutie je určené členským štátom.
V Bruseli 2. augusta 2007